# Bygningskultur Foreningen i Lyngby-Taarbæk

Økonomiudvalget

Lyngby-Taarbæk Kommune

Rådhuset

2800 Kgs. Lyngby

8. april 2014.

**Vedr.: Høringssvar på fredning af Rådhuset i Lyngby-Taarbæk Kommune.** (Punkt nr. 10 på udvalgets møde den 10. april).

På dagsordenen for udvalgets møde den 10. april 2014 har vi med stor forundring set, at forvaltningen foreslår, at kommunen skal anmode Kulturstyrelsen om, at Lyngby Rådhus ikke fredes.

Det fremgår af fremstillingen, at kommunen er enig i, at rådhusets arkitektoniske kvaliteter er af en sådan beskaffenhed, at det er fredningsværdigt, og at man ønsker at opretholde de arkitektoniske værdier både udvendigt og indvendigt. Men kommunen ønsker ikke at være underlagt de restriktioner, der er forbundet med en fredning.

Bygningskultur Foreningen bemærker, at der i dag er 3 fredede rådhuse i Københavnsområdet, der stadig fungerer som rådhus nemlig rådhusene i Rudersdal, København og Rødovre kommuner.

Det er meget overraskende og beskæmmende, at Lyngby-Taarbæk Kommune som offentlig myndighed ikke vil medvirke til en fredning, der vil sikre de store kulturhistoriske værdier, som vores rådhus har, på både kort og lang sigt. Som offentlig myndighed mener vi, at kommunen burde gå foran som et godt eksempel og tage det besvær som det er, at skulle spørge om tilladelse til ombygninger m.m., så der ikke kan være tvivl om, at Rådhusets fredningsværdier bliver respekteret.

**Foreningens opfordring**

Bygningskultur Foreningen opfordrer på den baggrund kraftigt Økonomiudvalget til at støtte en fredning af Lyngby Rådhus med henvisning til:

* at det er fredningsværdigt, og
* at udvalget ønsker at skabe sikkerhed for, at dets fredningsværdier bliver respekteret både på kort og lang sigt.

Med venlig hilsen

Bente Kjøller (formand)

Landmålervej 8

2800 Kgs. Lyngby

Tlf. 4588 3337

Mail: bentekjoeller@gmail.com